Štátny inštitút odborného vzdelávania, Bellova 54/A, 837 63 Bratislava
Národný projekt: Rozvoj stredného odborného vzdelávania

Prioritná os 1: Reforma systému vzdelávania a odbornej prípravy
Opatrenie 1.1: Premena tradičnej školy na modernú
Moderné vzdelávanie pre vedomostnú spoločnosť / Projekt je spolufinancovaný zo zdrojov EÚ
Kód ITMS projektu: 26110130548, Cieľ: Konvergencia

Program kontinuálneho vzdelávania
Základy operačného systému Linux pre odbornú výuku

								Ing. Ivan Stankovský, CSc.
									Riaditeľ
								Štátny inštitút odborného vzdelávania  								Bellova 54/A, 837 63 Bratislava
Názov vzdelávacieho programu:
Základy operačného systému Linux pre odbornú výuku
Zdôvodnenie vzdelávacieho programu:
Dôvodom na predloženie vzdelávacieho programu je potreba väčšej previazanosti obsahu predmetov zameraných na informačno-komunikačné technológie (IKT) na stredných odborných školách s aktuálnymi trendmi a požiadavkami praxe. Program vychádza z Koncepcie informatizácie a digitalizácie rezortu školstva s výhľadom do roku 2020 (DIGIPÉDIA 2000), kde je okrem iného uvedené:
„ ... Je viac ako nesprávne ignorovať dynamiku sveta, požiadavky trhu práce, vývoj hospodárskych odvetví (internetová ekonomika, trendy a vývoj na trhu digitálnych technológií) a požiadavky a záujmy iných sektorov. Evidujeme nedostatočnú flexibilitu a interoperabilitu pri zohľadňovaní požiadaviek z praxe...“
„  ... Z hľadiska informatizácie a digitalizácie je potrebné v oblasti kvality vzdelávania riešiť nasledovné nedostatky: ...
•	nedostatočná previazanosť výučby budúcich pedagógov s praxou v spoločnostiach, ktoré podnikajú v oblasti informačných technológií ... “
Hoci v ponímaní verejnosti stále prevláda názor o zložitosti práce s OS Linux, v skutočnosti je jeho použitie na osobných počítačoch v dnešnej dobe natoľko užívateľsky priaznivé - „userfriendly“, že tento OS už nie je určený len pre skúsených používateľov, ale aj pre používateľov s minimálnymi skúsenosťami a čoraz častejšie sa môžeme stretnúť s jeho nasadením vo verejnej sfére (hlavne v školách). Zvlášť dôležité je to v situácii, keď učitelia odborných predmetov vstupujú do duálnych foriem odborného vzdelávania, ktoré si od nich vyžadujú rýchlejšie zachytenie najnovších trendov a schopnosť vymieňať si skúsenosti s inštruktormi z partnerských firiem. Aj z týchto dôvodov je navrhnutý program kontinuálneho vzdelávania so zameraním na OS Linux.
Kým na trhu osobných počítačov má OS Linux pomerne slabé zastúpenie, v serverových riešeniach tento systém dominuje kvôli svojej cene, stabilite a rozsiahlej dokumentácii.
Novodobým fenoménom, ktorý hýbe IT sektorom je IoT (Internet of Things – Internet vecí) a jeho rozšírenie na IoE (Internet of Everything – Internet všetkého). Ide o bežné spotrebiče so zabudovanou inteligenciou, ktoré budú komunikovať s okolitým svetom prostredníctvom siete Internet. Podľa mnohých vyjadrení a štúdií ide o novú technologickú revolúciu a očakáva sa, že v roku 2020 budú do Internetu pripojené desiatky miliárd takýchto zariadení. Už dnes predstavuje dátový tok, ktorý produkujú tieto zariadenia podstatnú časť objemu dát preneseného cez Internet. Tiež sa predpokladá, že IoT zmení zabehané obchodné modely, vytvorí nové zdroje príjmov a prinesie výraznú úspory nákladov. Už existujúce IoT zariadenia často obsahujú firmvér založený práve na Linuxe, hoci svoju vlastnú verziu OS pre tieto zariadenia začínajú vyvíjať aj technologické firmy ako Microsoft a Google.
Cieľová skupina učiteľov, pre ktorú je tento program určený sú učitelia s dostatočnými skúsenosťami s IKT, ktorým neznalosť OS Linux môže brániť v ich profesijnom raste. Na stredných odborných školách sú to učitelia informatiky a informačných technológií, učitelia elektroniky, automatizačnej a telekomunikačnej techniky. Po absolvovaní programu môžu to, čo sa v ňom naučili ďalej rozvíjať samoštúdiom a realizovať v nasledujúcich oblastiach:
•	Administrácia počítačových systémov
o	nakonfigurovať serverové služby: DHCP server, DNS server, Web a FTP server, atď, všetko v prostredí OS Linux
o	virtualizácia systémov na báze OS Linux a cloudové riešenia
o	správa a riadenie aplikačných riešení na báze OS Linux a s tým súvisiacich databázových a midlevérových technológií
•	Počítačové siete
o	po pridaní viacerých sieťových kariet môže aj starší počítač s OS Linux slúžiť ako smerovač, firewall, prípadne aj IDS (Intrusion Detection System)
o	zvolením vhodnej distribúcie je možné pomocou OS Linux realizovať rôzne sieťové útoky a overiť funkčnosť ochrany voči nim.
•	Telekomunikačná technika
o	v prostredí OS Linux je možné prevádzkovať softvérovú telefónnu ústredňu Asterisk a pripojiť k nej hardvérové alebo minimálne softvérové IP telefóny
•	Programovanie
o	od základov skriptovania v shelli je možné prejsť k pokročilejším skriptom a ďalším skriptovacím jazykom (python, perl, ...)
•	Elektronika a automatizačná technika
o	využiť mikropočítače s OS Linux v súvislosti s IoT.
V prípade záujmu o rozširovanie nadobudnutých poznatkov sa odporúča pokračovať vo vzdelávaní v základoch databázových a aplikačných riešení pre odbornú výuku, základoch virtualizácie IT pre odbornú výuku alebo v základoch procesného riadenia IT systémov.
Tento kurz odporúčame ako prvý pre kontinuálne vzdelávanie učiteľov.
Výber lektorov pre tieto kurzy bude podliehať schvaľovaniu garantom vzdelávania, ktorý dlhodobo pôsobí v oblasti informačných technológií a stál pri zrode prvého duálneho IT vzdelávania na Slovensku.

Druh kontinuálneho vzdelávania:
aktualizačné vzdelávanie
Forma kontinuálneho vzdelávania:
Prezenčná forma s praktickými cvičeniami

Hlavný cieľ:
Vzdelávací program ponúka učiteľom SOŠ získanie praktickej skúsenosti s operačným systémom, ktorý je bežne využívaný v komerčnej aj verejnej sfére (najmä školstve). Cieľom programu je získať a precvičiť si zručnosti pre typické prevádzkové stavy.
Dôraz sa kladie na vedomosti o súborových systémoch a štruktúre operačného systému (OS), popis jeho jednotlivých častí, programov a služieb, typov používateľov, distribúciách, verziách a nástrojov pre administráciu OS. Účastníci tiež nadobudnú praktické zručnosti pre prípravu hardvéru na inštaláciu konkrétneho OS, jeho samotnú inštaláciu, základné nastavenia, prácu v grafickom ale hlavne textovom rozhraní, tvorbu jednoduchých skriptov  a prácu s operačným systémom v sieti.
Program sa bude realizovať tak, aby umožnil využívať vzdelávanie formou skupinovej práce účastníkov za koordinácie a metodického vedenia lektora. Cieľom je posilnenie kompetencie pre získanie konkrétnych výstupov práce študentov využiteľných pre potreby vyučovacieho predmetu, triedy či školy

Špecifické ciele:
•	prehĺbiť poznatky v problematike operačných systémov
•	rozšíriť znalosti pre prácu s operačným systémom Linux a posilniť zručnosť nastavovania a programovania služieb OS
•	oboznámiť sa so špecifikami inštalácie OS
•	rozšíriť možnosti na využitie nekomerčného OS pre potreby vyučovania, triedy a školy
•	aktualizovať znalosti práce v grafickom a textovom rozhraní
•	posilniť kompetenciu konfigurovať a administrovať LAN i WAN siete
Obsah vzdelávacieho programu:
Téma	Forma	Rozsah	
Úvod do OS Linux a základné princípy	prezenčná	3 hod	
•	história Unixu/Linuxu
•	distribúcie Linuxu, grafické prostredia
•	textový a grafický režim používania		1 hod
1 hod
1 hod	
Základy práce s OS Linux	prezenčná	13 hod	
•	FHS (Filesystem Hierarchy Standard)
•	nástroje pre prácu so súbormi a adresármi
•	nástroje na prezeranie a úpravu textových súborov
•	použitie symbolických a pevných liniek
•	komprimovanie a archivácia		2 hod
4 hod
4 hod
1 hod
2 hod	
Manažment používateľov a skupín, bezpečnosť a riadenie prístupových práv v OS Linux	prezenčná	8 hod	
•	vytváranie používateľov a skupín
•	vlastníctvo a prístupové práva
•	používateľská maska		3 hod
3 hod
2 hod	
Správa softvéru a hardvéru	prezenčná	8 hod	
•	inštalácia softvérových balíkov
•	zisťovanie informácií o hardvéri počítača
•	práca s pevným diskom
•	lokálne dátové úložiská a ich pripájanie		2 hod
1 hod
3 hod
2 hod	
Správa procesov a systémových prostriedkov	prezenčná	4 hod	
•	nástroje na monitorovanie systémových prostriedkov a procesov
•	zasielanie signálov procesom
•	presun procesu do pozadia, popredia 
•	zmena priority procesu		1 hod
1 hod
1 hod
1 hod	
Inštalácia OS Linux	prezenčná	4 hod	
•	inštalácia OS Linux
•	základné poinštalačné nastavenia		2 hod
2 hod	
Sieťové prostredie OS Linux	prezenčná	8 hod	
•	nastavenia sieťového adaptéra
•	nástroje na diagnostiku siete
•	vzdialená správa OS Linux
•	sieťové súborové systémy – Samba, NFS		2 hod
2 hod
2 hod
2 hod	
Základy jazyka Shell	prezenčná	8 hod	
•	používateľské a systémové premenné
•	štartovacie súbory bashu
•	práca s príkazmi
•	úvod do skriptovania v bashi		2 hod
1 hod
1 hod
4 hod	
Konzultácia prezenčne spracovaných riešení s lektorom	prezenčná	9 hod	
Spolu		65 hod	

Profil absolventa:
•	Absolvent vzdelávacieho programu sa naučí analyzovať a posúdiť vhodnosť a náročnosť súborových systémov pre použitie študentmi v rámci pridelených vyučovacích hodín
•	Zvládne proces návrhu, vytvorenia, testovania a úpravy OS v kontexte špecifických používateľov
•	Dokáže prepojiť vytvorený OS pomocou počítačovej siete s inými systémami používaným na škole a zabezpečiť prenos údajov a zdieľanie dát
•	Dokáže spravovať vytvorený OS na diaľku prostredníctvom počítačovej siete
•	Osvojí si základné procesné pravidlá úspešného riadenia OS, vrátane schopnosti identifikovať a opraviť poruchové stavy.
Rozsah vzdelávacieho programu:
65 hodín, všetky prezenčne (prednášky teoretickej časti, praktických ukážok a príkladov vo viacčlenných skupinách a 9 hodín na vypracovanie a prezentáciu samostatného zadania)
Bližšie určená kategória, podkategória pedagogických zamestnancov alebo odborných zamestnancov; kariérový stupeň, kariérová pozícia:
Kategória: učiteľ
Podkategória:	
učiteľ pre nižšie stredné odborné vzdelávanie , stredné odborné vzdelávanie a   úplné stredné odborné vzdelávanie 
Kariérový stupeň:
Samostatný pedagogický zamestnanec, pedagogický zamestnanec s prvou
atestáciou, pedagogický zamestnanec s druhou atestáciou 
Kariérová pozícia: nešpecifikovaná
Vyučovací predmet:
	Predmety zamerané na informatiku, informačné technológie, elektroniku, automatizačnú a telekomunikačnú techniku
Podmienky pre zaradenie uchádzačov:
	Na kontinuálne vzdelávanie podľa § 35 ods. 4 písm. b) až e) zákona č.317/2009 z. z. možno prijať pedagogického zamestnanca alebo odborného zamestnanca až po absolvovaní šiestich mesiacov pedagogickej činnosti alebo odbornej činnosti. Na kontinuálne vzdelávanie bude zaradený pedagogický zamestnanec  v uvedenej kategórii a  podkategórii, ktorý spĺňa kvalifikačný predpoklad vzdelania na vyučovanie odborných elektrotechnických alebo strojárskych predmetov v súlade s vyhláškou MŠ SR č. 437/2009 Z. z. 
-	Riaditeľ školy alebo školského zariadenia na prihláške podľa odseku 1 potvrdzuje zaradenie pedagogického zamestnanca alebo odborného zamestnanca do kariérového stupňa, kariérovej pozície, kategórie alebo podkategórie. Riaditeľovi školy alebo školského zariadenia potvrdzuje prihlášku zriaďovateľ 
-	Ak pedagogický zamestnanec a odborný zamestnanec nie je v pracovnom pomere alebo riaditeľ školy alebo školského zariadenia nepotvrdí zaradenie pedagogického zamestnanca a odborného zamestnanca do príslušnej kategórie a podkategórie, oprávnenie na zaradenie pedagogického zamestnanca a odborného zamestnanca na kontinuálne vzdelávanie posúdi poskytovateľ na základe príslušných dokumentov, ktoré pedagogický zamestnanec a odborný zamestnanec predloží poskytovateľovi 

Spôsob ukončovania a požiadavky na ukončovanie:
-	účasť aspoň 80% na vzdelávacom programe
-	prezentácia pred účastníkmi a lektorom 
Témy prezentácie: 
Návrh na výber distribúcie Linuxu vhodnej pre osobný počítač, so zdôvodnením výberu, popisom inštalácie, dodatočnej konfigurácie a doinštalovania potrebných aplikácií
Garant a personálne zabezpečenie:
Garant spĺňa kvalifikačný predpoklad v zmysle § 43 ods. 5 zákona č. 317/2009 Z. z. v znení neskorších predpisov – Ing. Miroslav Michalko, PhD., Katedra počítačov a informatiky, TU Košice
Lektori vzdelávacieho programu:
Lektori v centrách odborného vzdelávania so zodpovedajúcim zameraním, lektori v centrách ďalšieho vzdelávania univerzít a vysokých škôl s praxou v príslušnom odbore, vysokoškolskí učitelia s praxou v príslušnom odbore a externí spolupracovníci – zamestnanci IT firiem s minimálne trojročnou praxou v odbore a lektorskou praxou.
Finančné, materiálne zabezpečenie:
	Všetky náklady účastníka vzdelávania hradí vysielajúca organizácia, resp. účastník sám.
Materiálne, technické a informačné zabezpečenie:
Počítač a dataprojektor pre lektora
Počítač pre každého účastníka vzdelávania s pripojením do siete Internet a nainštalovaným OS Linux, prípadne počítač schopný virtualizácie, s nainštalovaným  virtualizačným softvérom (napr. Oracle VirtualBox) a dostatočným hardvérovým vybavením pre spustenie viacerých virtuálnych strojov súčasne.
Vzdelávanie sa bude realizovať v priestoroch organizácií, ktoré boli po personálnej, materiálnej a technickej stránke schválené garantom vzdelávania.
Učebné zdroje budú spracované garantom a lektormi vzdelávania.
Návrh počtu kreditov:
15 kreditov
	13 kreditov za absolvovanie aktualizačného vzdelávania
	2 kredity za absolvovanie záverečnej prezentácie pred lektorom a účastníkmi vzdelávania